
Ştire 
ANFP – eveniment internaţional în domeniul dialogului social
Agenţia Naţională a Funcţionarilor Publici (ANFP) informează că, în perioada 05 – 06 iunie 2014, la Hotel Novotel din Bucureşti, va avea loc seminarul regional organizat de către Comitetul European de Dialog Social pentru Administraţia Publică Centrală (SDC CGA), grup de lucru creat în cadrul Comisiei Europene.
Evenimentul reprezintă o activitate a proiectului „Servicii publice de calitate pentru persoanele aflate în situaţii vulnerabile”, finanţat de către Comisia Europeană şi derulat de către Comitet, în cadrul căruia Agenţia Naţională a Funcţionarilor Publici este, începând cu anul 2010, reprezentantul statului român în calitate de angajator al funcţionarilor publici.

Proiectul reprezintă o etapă în implementarea Acordului cadru european pentru servicii de calitate în administraţia publică centrală care include 20 de angajamente asumate de către partenerii sociali pentru îmbunătăţirea serviciilor publice. Scopul proiectului este de a analiza modul în care principiile şi angajamentele cuprinse în Acordul cadru sunt aplicate în furnizarea serviciilor către grupurile vulnerabile de către administraţiile naţionale, cu accent pe persoanele care solicită azil, tineri în situaţii de risc, pensionari cu pensii mici. 

La eveniment sunt invitaţi să participe reprezentanţi ai instituţiilor care gestionează problematica grupurilor ţintă din Republica Cehă, Slovacia, Luxemburg, Lituania, Marea Britanie, Ungaria, Finlanda şi Germania. Din partea României au fost invitaţi să participe şi reprezentanţi ai Agenţiei Naţionale pentru Ocuparea Forţei de Muncă, ai Inspectoratului General pentru Imigrări şi ai Casei Naţionale de Pensii Publice. În cadrul seminarului va fi făcută o prezentare a Acordului cadru, vor fi prezentate obiectivele generale ale proiectului, cât şi rezultatele preliminare ale unei cercetări efectuate, cu privire la furnizarea serviciilor publice către grupurile vulnerabile.

ANFP, în calitatea sa de membru în cadrul SDC CGA, s-a implicat activ atât în activităţile grupului de lucru, cât şi în promovarea şi organizarea evenimentului de la Bucureşti.
„Asigurarea unor servicii publice de calitate este şi va fi un deziderat al ANFP, tocmai de aceea alăturarea instituţiei unor iniţiative europene de acest fel este benefică şi importantă”, a declarat preşedintele ANFP, Birtalan József.

